Η. Κονοφάγος, Ν. Λυγερός, Α. Φώσκολος

Λόγω της συγγένειας που έχουν σε γεωλογικό επίπεδο η Κύπρος και η Κρήτη, οι πληροφορίες που έχουμε από τη γεώτρηση που κάνει το γεωτρύπανο Saipem 12000 στο κοίτασμα Καλυψώ είναι εξαιρετικά αισιόδοξες. Τα πρώτα δεδομένα δείχνουν σοβαρές ενδείξεις φυσικού αερίου στο θαλάσσιο οικόπεδο 6 που ερευνά η κοινοπραξία της Eni – Total. Αυτό σημαίνει πρακτικά ότι το κοίτασμα Καλυψώ θα συμβάλλει και στον αγωγό φυσικού αερίου East Med. Οι πρώτες εκτιμήσεις δείχνουν ότι το κοίτασμα Καλυψώ είναι το 40% του κοιτάσματος Ζορ, το οποίο είναι υπεργιγαντιαίο. Αυτό σημαίνει πρακτικά ότι αν η Καλυψώ έχει την ίδια πληρότητα με το Ζορ, τότε αυτή η ανακάλυψη είναι της τάξεως των 9 τρισεκατομμυρίων κυβικών ποδιών, ποσότητα που αντιπροσωπεύει το διπλάσιο του κοιτάσματος Αφροδίτη. Με άλλα λόγια είναι οι ενεργειακές ανάγκες της Ελλάδας για περίπου 50 χρόνια. Υπάρχει επίσης το ενδεχόμενο ότι το κοίτασμα Καλυψώ να μην είναι μόνο μία από τις τρεις δομές που έχουμε στην περιοχή, αλλά ένα ενιαίο κοίτασμα σε μια δομή πολύ μεγαλύτερη αφού εισχωρεί στα θαλάσσια οικόπεδα 6, 7 και 10. Κατά συνέπεια σε αυτή την περίπτωση το κοίτασμα μπορεί να ξεπερνά και τα 14 Τρισεκατομμύρια κυβικά πόδια. Οι επίσημες ανακοινώσεις θα γίνουν από την αρμόδια κυπριακή αρχή και τότε θα ξέρουμε με μεγαλύτερη ακρίβεια τα δεδομένα του κοιτάσματος Καλυψώ. Πάντως έχει τα στοιχεία όχι μόνο της ανακάλυψης αλλά και της αποκάλυψης, διότι εμπεριέχει ακόμα περισσότερα από ό,τι αναμέναμε αφού οι τρεις δομές μπορεί να είναι μια μεγαλύτερη.